
ΔΕΛΤΙΟ ΤΥΠΟΥ ΣΙΑΣ ΑΝΑΓΝΩΣΤΟΠΟΥΛΟΥ
ΒΟΥΛΕΥΤΗΣ ΑΧΑΪΑΣ

23.10.2026
Κοινοβουλευτική ερώτηση προς τον Υπουργό Υγείας και την Υπουργό Κοινωνικής Συνοχής και Οικογένειας κατέθεσαν, με πρωτοβουλία της βουλευτού Αχαΐας Σίας Αναγνωστοπούλου, οι βουλευτές της Νέας Αριστεράς με θέμα: «Σοβαρά ελλείμματα στην κάλυψη του αναγκαίου εξοπλισμού, των αναλωσίμων και της φροντίδας για άτομα με προχωρημένη Μυϊκή Δυστροφή Duchenne (DMD).»
Όπως επισημαίνεται, η προχωρημένη Μυϊκή Δυστροφή Duchenne (DMD) αποτελεί μια βαριά νευρομυϊκή νόσο που προκαλεί σοβαρή και ολική αναπηρία, απαιτώντας 24ωρη μηχανική υποστήριξη της αναπνοής, εξειδικευμένο εξοπλισμό και συνεχή καθημερινή φροντίδα. Στην καθημερινή πράξη, τα μηνιαία έξοδα υγείας και φροντίδας για φυσιοθεραπεία, αναπνευστικά και υγειονομικά αναλώσιμα καθώς και συντήρηση εξοπλισμού υπερβαίνουν τα 2.500 €, όταν η κρατική μηνιαία παροχή ανέρχεται σε μόλις 846 € περίπου. Παράλληλα, παρατηρείται σοβαρή ανεπάρκεια στην κάλυψη εξοπλισμού, καθώς για ένα νέο εξατομικευμένο αμαξίδιο η επίσημη προσφορά ανέρχεται σε 54.679,57 €, την ώρα που η ενδεχόμενη κάλυψη από τον ΕΟΠΥΥ έως τα 36.000 € τελεί υπό προϋποθέσεις και δεν είναι εξασφαλισμένη, ενώ ακάλυπτες παραμένουν οι ανάγκες σε αναπνευστικό εξοπλισμό, μπαταρίες, συσκευές αναρρόφησης, καθώς και ειδικό ηλεκτρικό κρεβάτι και στρώμα. Επιπλέον, η απουσία εξειδικευμένης δημόσιας κατ' οίκον φροντίδας μετακυλύει ολόκληρο το βάρος της 24ωρης υποστήριξης στο οικείο οικογενειακό περιβάλλον.
Οι βουλευτές της Νέας Αριστεράς ζητούν από τους αρμόδιους Υπουργούς να απαντήσουν αν σκοπεύουν να αναθεωρήσουν τα όρια και τις διαδικασίες κάλυψης του ΕΟΠΥΥ ώστε να καλύπτεται στο 100% το πραγματικό κόστος εξειδικευμένου εξοπλισμού για ασθενείς με προχωρημένη Duchenne και αντίστοιχες βαριές αναπηρίες. Επίσης, ζητούν να απαντήσουν ποια μέτρα προτίθενται να λάβουν για την πλήρη δωρεάν κάλυψη των μηνιαίων αναλωσίμων και συνεδριών φυσιοθεραπείας/αποκατάστασης, καθώς και αν υπάρχει σχεδιασμός εκ μέρους τους για τη δημιουργία ή ενίσχυση εξειδικευμένων δημόσιων δομών κατ' οίκον φροντίδας για άτομα με 24ωρη μηχανική υποστήριξη.

